Document ID: 32014R1336

KOMISIJOS DELEGUOTASIS REGLAMENTAS (ES) Nr. 1336/2014
2014 m. gruodžio 16 d.
kuriuo nustatoma pieno ir pieno produktų sektoriuje taikytina išskirtinė laikinoji priemonė - 2015 m. laikotarpio, kuriuo sviestui ir nugriebto pieno milteliams taikoma valstybės intervencija, paankstinimas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su jo 228 straipsniu,
kadangi:
(1)
2014 m. rugpjūčio 7 d. Rusijos Vyriausybė įvedė tam tikrų produktų, įskaitant pieną ir pieno produktus, importo iš Sąjungos į Rusiją draudimą. Dėl šio draudimo buvo sutrikdytas rinkos veikimas: dėl staiga užsivėrusios svarbios eksporto rinkos smarkiai sumažėjo kainos;
(2)
Reglamento (ES) Nr. 1308/2013 12 straipsnio d punkte nustatyta, kad valstybės intervencija sviestui ir nugriebto pieno milteliams taikoma nuo kovo 1 d. iki rugsėjo 30 d.;
(3)
todėl susidariusiomis aplinkybėmis atrodo, kad Reglamente (ES) Nr. 1308/2013 numatytų įprastų priemonių nepakanka rinkos sutrikdymo problemai išspręsti;
(4)
Komisijos deleguotuoju reglamentu (ES) Nr. 949/2014 (2) valstybės intervencijos laikotarpis, taikomas sviestui ir nugriebto pieno milteliams, pratęstas iki 2014 m. gruodžio 31 d.;
(5)
sviesto ir nugriebto pieno miltelių kainos Sąjungoje toliau mažėja, ir kainų mažėjimo tendencija greičiausiai išliks;
(6)
siekiant pasirengti padėčiai, kai kainos galbūt toliau mažės ir bus dar labiau trikdomas rinkos veikimas, labai svarbu, kad valstybės intervencija būtų taikoma ir po 2014 m. gruodžio 31 d.;
(7)
todėl tikslinga nustatyti, kad 2015 m. intervencinis sviesto ir nugriebto pieno miltelių supirkimo laikotarpis prasidėtų sausio 1 d.;
(8)
siekiant rinkai padaryti nedelsiant juntamą poveikį ir padėti stabilizuoti kainas, šiame reglamente numatyta laikinoji priemonė turėtų įsigalioti kitą dieną po reglamento paskelbimo,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (ES) Nr. 1308/2013 12 straipsnio d punkto, 2015 m. valstybės intervencija sviestui ir nugriebto pieno milteliams taikoma nuo sausio 1 d. iki rugsėjo 30 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gruodžio 16 d.

Labels: 3
17
19
18